google/wiki40b huggingface dataset:
Saliukis

Kilmė

Senovės Egipte (IV–III a. pr. m. e.) liesi ilgakojai šunys naudoti medžioklėje. Egipto aristokratų mėgti saliukiai vaizduoti jų kapų freskose, tapytose prieš 4 tūkstantmečius. Veikiausiai egiptiečių ilgakojai šunys yra kurtų protėviai.
Saliukiai būna įvairių tipų ir tokie skirtumai pageidautini ir būdingi šiai veislei. Skirtumai atsirado dėl ypatingos padėties, kurią saliukiai užėmė pagal arabų tradicijas bei didžiulio Vidurio Rytų šalių ploto, kur saliukiai tūkstančius metų buvo naudojami medžioklei. Iš pradžių kiekviena gentis laikydavo tipinius saliukus, geriausiai prisitaikiusius atitinkamoje vietovėje paplitusių žvėrių medžioklei, tačiau pagal Vidurio Rytų šalių tradiciją saliukiai nebuvo perkami ar parduodami. Jie buvo dovanojami kaip pagarbos ženklas. Tokios europiečiams įteiktos dovanos atkeliavo į Europą iš įvairiausių vietovių.
Britiškasis 1923 metų standartas buvo pirmasis oficialus Europoje patvirtintas saliukių veislės standartas. Jame buvo stengiamasi apibūdinti visus originalius saliukių tipus.

Išvaizda

Šios veislės atstovai palieka grakštumo, simetrijos, greičio ir ištvermės, derančios su jėga ir judrumu, įspūdį.
Kūno ilgis (nuo menčių iki sėdmenų) apytikriai lygus ūgiui ties ketera, nors šuo kartais atrodo ilgesnis, nei yra iš tiesų.
Galva ilga ir siaura, nosis juoda arba rudos kepenėlių spalvos. Dantys ir žandikauliai stiprūs, taisyklinga ir išbaigta žirkliška sankanda. Akys tamsios ar šviesiai rudos ir šviesios, didelės, ovalo formos, tačiau ne pernelyg iškilios. Žvilgsnis orus ir švelnus, atsidavęs ir įžvalgus. Ausys ilgos, apaugusios ilgu šilkiniu plauku, išaugusios aukštai, paslankios, kabančios, priglaustos prie kaukolės.
Krūtinė gili, ilga ir vidutiniškai siaura. Šonkauliai nei statinės formos, nei plokšti.
Uodega ilga, išaugusi žemai ir judesyje natūraliai užriesta, apačia gerai apaugusi ilgu šilkiniu plauku (netankiu). Suaugusių šunų neužriesta aukščiau nugaros linijos, išskyrus tuos atvejus, kai šuo žaidžia. Galiukas turi siekti bent jau kulnus. Priekinės letenos vidutinio ilgio, pirštai ilgi ir gražiai išgaubti, neišskėsti, tačiau tuo pat metu ne kaip katės pėda; visa forma stipri ir lanksti; tarpupirščiai apžėlę.
Saliukio judesiai sklandūs, plaukiantys. Atrodo, kad risčia bėgama be jokių pastangų. Žingsnis lengvas ir besikilnojantis, galūnių judesiai pirmyn ir atgal švelnūs.
Kailis trumpas, švelnus, šilkinis, užpakalinės letenų ir šlaunų dalys apaugusios karčiais, suaugę šunys gali turėti karčiukų ant snukio, šuniukai gali turėti šiek tiek pūkuotus karčiukus ant šlaunų ir pečių. Trumpaplaukių saliukių kailis nesudaro kirpčiukų.
Leidžiama bet kokia spalva ar jų deriniai. Tigrinė spalva nepageidautina.

Elgesys ir temperamentas

Su nepažįstamaisiais santūrus, tačiau ne baikštus ar agresyvus. Orus, protingas ir nepriklausomas.
Anglies ciklas

Vandenynuose

Vandenynuose ir jūrose anglies yra apie 36000 milijardų tonų, daugiausiai bikarbonato jono pavidalu. Neorganiniai anglies junginiai svarbūs reakcijose su vandeniu, nes turi įtakos vandenynų rūgštingumui (pH) ir veikia kaip anglies šaltinis ar „saugykla“. Kasmet vandenynai pasipildo apie 2 milijardus tonų anglies.

Anglies ciklo modeliavimas

Anglies apytakos modeliai gali būti naudojami visuotinio klimato modeliuose, siekiant įvertinti vandenynų bei biosferos pokyčius, atitinkančius CO₂ kiekių atmosferoje kitimą. Deja, anglies ciklo modeliai šiuo metu nėra visiškai tikslūs. Bet kokiu atveju, jie parodo, kad yra stiprus ryšys tarp temperatūros didėjimo ir CO₂ gausėjimo atmosferoje.
Mikrobangų krosnelė

Mikrobangų krosnelė – buityje naudojamas elektros prietaisas greitam maisto sušildymui, kurio veikimo pagrindą sudaro viduje sklindančios mikrobangos.

Mikrobangų krosnelės veikimas

Į įprastinį elektros srovės tinklą įjungtas magnetronas kuria mikrobangas. Mikrobangos prasiskverbia pro mikrobangų krosnelėje esantį indą su maistu, bet neįveikia metalinio krosnelės korpuso. Jos priverčia vandens, riebalų ir cukraus molekules maiste virpėti, taip didindamos jų šiluminę energiją ir kartu sušildydamos maistą. Kadangi mikrobangos krosnelės viduje sklinda atsispindėdamos nuo sienelių įvairiomis kryptimis, maistas sušyla tolygiai.
Lazdynų baseinas

Istorija

1980 m. Vilniuje buvo pastatyti Vandens sporto rūmai (architektas Edmundas Stasiulis).
2013 m. Vilniaus miesto taryba nusprendė baseiną rekonstruoti, o jo rekonstrukcijos metu jį pakeis naujas 25 m ilgio baseinas.
2017 m. Nutarta nugriauti baseiną ir pastatyti naują.

Techniniai duomenys

Sportinis 50 m ilgio, 8 takų baseinas. Baseino gylis yra nuo 2 iki 5 metrų. Tai vienintelis visoje Lietuvoje baseinas, turintis 10 metrų aukščio šuolių į vandenį bokštą.

Veikla

Čia mokoma plaukti, teikiamos kūno kultūros ir sporto paslaugos. Baseine treniruojasi plaukikai, vandensvydininkai, šuolininkai į vandenį. Vyksta tarptautinės jaunimo vandensvydžio varžybos, jaunimo plaukimo varžybos, plaukimo veteranų varžybos. Taip pat vykdomos kanupolo treniruotės ir varžybos. Lazdynų baseine organizuojamas aktyvus poilsis ir laisvalaikis. Yra atletikos sporto salės, kiokušin (karatė) klubas, Vilniaus vandens sporto mokykla, šuolių į vandenį klubas, įrengtos pirtys, masažo kabinetas, soliariumas, kavinės, VIP poilsio zona.
2017 m. birželio 23-25 dienomis Lazdynų baseine vyko šiuolaikinės penkiakovės pasaulio taurės finalinės plaukimo varžybos (angl. Modern Pentathlon 2017 World Cup Final).
Kariljonas

Kariljonai Lietuvoje

Lietuvoje yra 3 kariljonai – Kaune ir Klaipėdoje ir Vilniuje.
Ledlaužis

Ledlaužis – laivas, kuris yra specialiai pritaikytas plaukti per užšalusią jūrą, tiek tam, kad pats galėtų paimti krovinį, tiek tam, kad padarytų kelią kitiems laivams.
Laivo priekis tokios formos, kad jis užšliaužia ant ledo ir laužia jį savo svoriu iš viršaus, ledas prasiskiria ir atveriamas kelias. Toks ledo laužimo būdas yra ekonomiškesnis, negu paprastas laužimas taranuojant ledą laivo nosimi. Ledlaužis turi sustiprintą korpusą (priekis sustiprintas, kad atlaikytų „darbinius sąlyčius“ su ledu, o visas korpusas – kad atlaikytų spaudimą iš šonų slenkant ledo laukams) ir galingesnius variklius.
Vienas pirmųjų laivų, kurių korpuso forma ir sutvirtinimas buvo tokie, kad atlaikytų šoninį ledų spaudimą buvo Fritjofo Nanseno ekspedicinis laivas „Framas“ (1893). Šoninis laivo sugniuždymas yra viena iš priežasčių, dėl ko skęsta ledo laukų užspausti laivai – ledo laukų spaudimas toks stiprus, kad pralaužia laivo šonus, ir laivas išsyk ar ledo spaudimui išnykus nuskęsta. „Framo“ dugnas buvo tokios formos, kad ledų iš šonų spaudžiamas laivas būdavo iškeliamas aukštyn virš ledo.
Atvirkštiniu principu (ledas užslenka ant viršaus ir lūžta nuo savo svorio) yra statomi atraminiai tiltų įtvirtinimai, kuriems gresia plaukiančio ledo (pvz., ledo lyčių) spaudimas.
Ledlaužių statyba yra itin brangi, tačiau dar brangesnė jų eksploatacija. Ledlaužiai varomi garo turbinomis, dizelinėmis - elektrinėmis jėgainėmis ar branduoline energija (plačiau – Atominis ledlaužis).

Istorija

Manoma, jog pirmasis garais varomas ledlaužis „Pilot“ pastatytas Kronštate (Rusija) 1864 m. XX amžiaus pradžioje kelios šalys pradėjo statyti pakrančių ledlaužius, tačiau vienintelė Rusija (o vėliau Tarybų Sąjunga) statė okeaninius ledlaužius, kurių vandentalpa siekė 10 000 tonų.
1957 m. Tarybų Sąjungoje į vandenį nuleistas pirmasis pasaulyje atominis ledlaužis „Leninas“.
Arvydas Mykolaitis

Arvydas Mykolaitis (g. 1959 m. birželio 29 d.) – buvęs Lietuvos futbolininkas, saugas.

Biografija

Žaidė Ekranas Panevėžys (1985 ir 1993 m. Lietuvos čempionas), Žydrius Marijampolė (1994) komandose.
Skorpionas (ginklas)

Chirobalistros bandymai

Mūsų laikais entuziastai rekonstravo mašinas ir išbandė jų galimybes. Žemiau pateikti skorpiono bandymo rezultatai. Autoriai šitą šaudyklę vadina chirobalistra. Tai yra ginčytinas pavadinimas, nes autoriai vadina skorpioną katapulta, kuri pritaikyta šaudyti 68 cm strėlėmis ir pagal kitus duomenis ją turėjo aptarnauti 2-3 kareiviai, todėl ji neatitiko skorpiono reikalavimų.
Pavadinimas chirobalistra kilo iš senovės Graikijos inžinieriaus Herono darbo „Chirobalistra“ gr. Χειροβαλλιστρασ, kuriame jis aprašė strėliasvaidį, kurio atvaizdą aptiko Trajano kolonos bareljefuose. Nėra įrodymų, kad Heronas yra žinomas inžinierius Heronas Aleksandrietis iš Aleksandrijos. Kadangi nėra detalaus skorpiono aprašymo, galima teigti, kad kalba eina apie vieną ir tą patį ginklą, tuo labiau, kad Venecijus skorpioną vadina „rankine balista“, tai yra graikiško žodžio lotyniškas vertimas „ chirobalistra“.
Straipsnio autoriai pagamino skorpioną (chirobalistrą) pagal Herono aprašymą. Strėlės buvo kaip Dura-Europose rasti boltai – 35,5 cm ilgio ir nuo 65 iki 102 g svorio. Pakėlus skorpioną 35° kampu, strėlės, svėrusios 65 ir 80 g, skrido 206 metrus, pataikydamos į 10 metrų skersmens apskritimą. 102 g strėlės išskridimo greitis buvo 47 m/s.
Skorpiono įtempimo jėga buvo 335 kg.
50 metrų nuotoliu skorpiono strėlė pramušė 2 milimetrų plieno plokštelę. Šaunant į standartinius Romos legionieriaus šarvus 70 g strėlė pramušė vieną plieno segmentą, kurio storis buvo 1,25 milimetro ir stipriai įspaudė kitą segmentą. Autoriai nusprendė, kad pataikius į karį, karys bus sužeistas ar nukautas.
Kiti bandytojai nustatė, kad skorpiono strėlių jėga 1,5 karto didesnė, negu pirmų bandytojų, todėl skorpionų šaudymo jėga galėjo būti didesnė negu nurodo straipsnio autoriai.
Jonavos Sporto Klubas

Rungtynės namų arenoje bei klubo vizija

Komanda nuo 2017/2018 m. sezono persikelia į naują namų areną – Jonavos sporto arena, kuri talpina 2200 žiūrovų.
2017 m. Lapkričio 8d. Jonavoje lankėsi LKL vadovai, bei rajono meras Mindaugas Sinkevičius, svečius supažindinęs su Jonavos sporto arenos statybos peripetijomis, išsakė pagrindinį siekį, kad mūsų krepšininkai žaistų Lietuvos krepšinio lygoje. „Mes statome areną, o jūs formuokite komandą, kad po metų-kitų galėtumėte „kraustytis“ į LKL. Tą padaryti reikia“, – tokį mero įpareigojimą gavo Jonavos sporto klubo prezidentas Vaidas Vaškevičius. Savo ruožtu, LKL vadovai pažadėjo Jonavai visapusišką palaikymą siekiant tikslo. Jonavos miestas savo komandą LKL planuoja turėti iki 2019 m.
Genovaitė Randienė

Biografija

Ankstyvoje vaikystėje neteko tėvų ir likusi visiška našlaitė buvo globojama Švč. Jezaus Širdies vienuolyno Antalieptėje. Noras siekti žinių atvedė ją į Širdiečių gimnaziją Kaune. Čia buvo globojama Jadvygos ir Kazimiero Jokantų. 1941 m. birželio 14 d. Jadvyga ir Kazimieras Jokantai buvo ištremti į Sibirą, o Genovaitė vėl liko viena sudėtinguose to meto įvykiuose.
1943–1945 m. mokėsi Kauno mokytojų seminarijoje, kurią baigusi, 1945 m. rugsėjo 1 d. buvo paskirta mokytoja į Čekiškės progimnaziją. Vėliau dirbo Vilkijos vidurinėje, 34 metus mokytojavo Kauno apskrities ir miesto vidurinėse mokyklose.
Mirė 2005 m. spalio 23 d. Kaune. Palaidota Panemunės kapinėse.

Kūryba

Eilėraščius rašė nuo 1937 m. Besimokydama mokytojų seminarijoje, dalyvavo literatų būrelio veikloje, o paskelbtame poezijos konkurse laimėjo antrąją premiją. Dirbdama mokyklose savo kūrybą publikavo Kauno rajono laikraščio puslapiuose bei pedagoginėje spaudoje ir žurnaluose. Nuo 1995 m. Lietuvos nepriklausomųjų rašytojų sąjungos (LNRS) narė.
Atgimimo metais išleido pirmąją savo publicistikos knygą „Išausiu audimėlį (1989 m.), vėliau – „Paskui žaltvykslę“ (1992 m.), „Iš tirpstančių akimirkų“ (1996 m.). Už šią knygą G. Randienei skirta LNRS mecenatės dr. N.Bataitytės-Glažė literatūrinio fondo (Los Andželas) S. Bataičio premija. Taip pat išleido kūrinius: „Skirmantė“ (1997 m.), „Nutildytųjų šauksmai“ (1999 m.), „Po rudeniniais vėjarodžiais“ (2000 m.), „Artimos tolumos“ (2003 m.).
Prieskydinė liauka

Prieskydinės liaukos (lot. glandulae parathyroideae) – nedidelės žmogaus ir stuburinių gyvūnų (išskyrus žuvis) endokrininės liaukutės, esančios kaklo srityje. Dažniausiai jų yra 4, nors gali būti nuo 2 iki 6. Dvi prieskydinės liaukos dažniausiai išsidėsto skydliaukės šoninių skilčių viršutinėje, dvi – apatinėje dalyje. Žmogaus prieskydinė liauka yra rusva, masė apie 0,05 g.
Prieskydinė liauka sudaryta iš parenchimos, kurios tarpuose yra jungiamasis audinys. Jame yra kraujagyslės, nervai. Iš išorės liauką dengia jungiamojo audinio kapsulė.
Prieskydinė liauka gamina hormoną paratiroidiną (parathormoną), kuris svarbus kalcio metabolizmui. Šis hormonas veika kaulus, inkstus, virškinimo traktą. Padidėjus liaukos aktyvumui, kraujyje padaugėja kalcio, tuomet slopinama nervų sistema, silpsta raumenų susitraukimai. Dėl liaukos hipofunkcijos – kalcio kraujyje sumažėja, prasideda traukuliai ir, nesuteikus pagalbos, žmogus gali mirti.
FSV Glückauf Brieske-Senftenberg

Istorija

1963 m. daugelis žaidėjų perėjo į naują SC Cottbus klubą.
Marijus Velička

Biografija

1997 m. baigė Jono Jablonskio vidurinę mokyklą, 2001 m. – Lietuvos Teisės universitetą ir įgijo teisės bakalauro kvalifikacinį laipsnį, 2003 m. – Lietuvos teisės universitetą ir įgijo teisės magistro kvalifikacinį laipsnį.
2006–2009 m. advokato Vytauto Merkšaičio padėjėjas. 2009–2010 m. advokatų kontoros „NORDIA Baublys & partners“ advokatas, 2010–2013 m. advokatų kontoros „Velička, Brazaitis ir partneriai“.
2013–2016 m. Lietuvos Respublikos krašto apsaugos ministerijos viceministras. Nuo 2017 m. Šiaulių miesto savivaldybės administracijos direktoriaus pavaduotojas.
Nuo 2010 m. Darbo partijos narys.
Ukmergės Viešpaties Prisikėlimo parapija

Istorija

Iki Lietuvos prijungimo prie Rusijos imperijos XVIII a. pabaigoje, Ukmergėje stačiatikių beveik nebuvo. Vietiniai rusai buvo daugiausia sentikiai. Po prijungimo, mieste atsiradus rusų kariuomenei bei administracijos pareigūnams, prireikė ir stačiatikių parapijos bei cerkvės. Stačiatikių parapija Ukmergėje įkurta 1839 metais, o cerkvė pastatyta 1842 metais, dabartinio miesto parko teritorijoje. Šalia cerkvės veikė pradinė cerkvinė-parapijinė mokykla, kurioje 1914 metais mokėsi trisdešimt vienas berniukas ir dvidešimt trys mergaitės. 1914 m. stačiatikių parapija Ukmergėje buvo nedidelė, sentikių mieste buvo daugiau. To metu parapijai priklausė (kartu su aplinkiniais kaimais) trys šimtai keturi vyrai ir du šimtai aštuoniasdešimt trys moterys. Mieste gyveno trys šimtai trylika vyrų ir trys šimtai septyniolika moterų sentikių. Ukmergės stačiatikių parapija Pirmojo pasaulinio karo metais dar labiau sumažėjo, nes daug stačiatikių nuo vokiečių pabėgo į Rusiją. Negausiai stačiatikių bendruomenei pakako miesto stačiatikių kapinėse stovinčios medinės cerkvės, kuri buvo pašventinta 1869 metais. 1951 m. parapijai priklausė apie 300 žmonių.
FK Dinamo Kiïv

Istorija

Tarybų Sąjungos laikais tai buvo stipriausias Ukrainos futbolo klubas, varžęsis su stipriausiais Maskvos klubais, nuo 1954 iki 1990 metų 13 kartų laimėjęs Tarybų Sąjungos čempionatą bei 9 kartus iškovojęs valstybės taurę. 
Nuo 1992 metų žaidžia naujai sukurtoje Ukrainos futbolo lygoje. Nuo 1993 metų dominavo šalies futbole, kuriame yra viena stipriausių Ukrainos komandų. Daugiau nei dešimtmetį dominavo Ukrainoje šalies čempionato nelaimėjo 2002 m. 2003, 2004 m. vėl susigražino čempionų titulą. Nuo 2004/2005 metų sezono rimtą konkurenciją kijeviečiams sudaro Donecko „Šachtar“.
Igmanas

Igmanas (serb. Igman, serb. Игман) – kalnų masyvas Dinaruose, Bosnijoje ir Hercegovinoje, į pietvakarius nuo Sarajevo, tarp Bjelašnicos kalnų ir Ilidžos miesto. Aukštis – 1502 m virš jūros lygio. Apaugęs spygliuočių miškais.
Populiari slidinėjimo ir alpinizmo vietovė. 1984 m. Sarajevo olimpinių žaidynių metu ant Igmano kalno vyko didesnė dauguma visų olimpinių varžybų.
Žiemą čia gausu sniego, o temperatūra kartais rekordiškai nukrinta iki -43 °C.
Gudelių I valsčius

Gudelių I valsčius buvo pietvakarių Lietuvoje.
Justitia

Žurnalas „Justitia“

1989 m. Lietuvos teisininkų draugija (LTD) įsteigė ir pradėjo leisti laikraštį „Justitia“.
1996 m. vietoj laikraščio pradėtas leisti to paties pavadinimo žurnalas. Jame publikuojami straipsniai aktualiomis civilinės teisės, civilinio proceso, konstitucinės teisės, Europos Sąjungos teisės ir kitomis temomis; pateikiama Lietuvos teismų, Europos Teisingumo Teismo ir Europos žmogaus Teisių Teismo praktika. Leidžia leidykla „Justitia“.
Nuo 2003 m. teisės mokslo ir praktikos žurnalas „Justitia“ leistas kartu su priedu „Teisės žinios“, kuriame buvo apžvelgiamos teisinio gyvenimo aktualijos ir įvykiai. Leidžiamas 4 kartus per metus. Leidinį rėmė Spaudos, radijo ir televizijos rėmimo fondas.
Redaktorių kolegijos nariai – Valentinas Mikelėnas (pirmininkas), Vytautas Nekrošius, Vytautas Mizaras, Tomas Davulis, Gintaras Goda, Danutė Jočienė, Egidijus Vidmantas Kurapka, Stasys Šedbaras, E. Šileikis, Gintaras Švedas, V. Valančius; iki 2007 m. spalio 23 d. – advokatas Algimantas Dziegoraitis (1939–2007).
Laikraščio „Justitia“ leidėjas ir vyriausiasis redaktorius buvo teisininkas Arvydas Jokubauskas (1991 m. lapkričio–1992 m. gegužės mėn. jį pavadavo Arūnas Valinskas), žurnalo „Justitia“ leidėjas – Remigijus Jokubauskas, atsakingaisiais redaktoriais dirbo teisininkai Darius Sauliūnas, Eglė Samuchovaitė. Žurnalo priedas „Teisės žinios“ leistas nuo 2003 iki 2007 m. (vyr. redaktorius Remigijus Jokubauskas, redaktoriai Jonas Sakalauskas, Vilma Gečaitė).
Taranatha

Taranatha (skr. तारनाथ = Tāranātha – „globojamas Taros“, tibet. ཏ་་ར་ན་ཐ་ཀུན་དགའ་སྙིང་པོ  = ta ra na tha kun dga' snying po; g. 1575 m., Drongas, vakarų Tibetas – m. 1634 m., Lasa) – Tibeto istorikas, mokslininkas, filosofas, priklausęs budistinei džonangpos mokyklai (vienas svarbiausių jos vadovų). Sanskrito ir tantrinių tekstų žinovas.
Taranatha rinko ir restauravo rašytinius Tibeto istorinius šaltinius. Parašė knygas apie sidhantą ir budizmo istoriją Indijoje (abi 1608 m.). Taranathos versti sanskrito kūriniai įtraukti tibetietiškąjį kanoną (tengjur).
1615 m. Taranatha įsteigė Takten Puncog Čoilingo vienuolyną, kuriame plėtota džonangpos tradicija (vėliau vienuolyną užėmė gelugpa, o per kultūrinę revoliuciją jis sugriautas). Paskui išvyko į Mongoliją, kur įsteigė dar kelis vienuolynus. Teigiama, kad vėliau atgimė kaip Chalchos kunigaikščio sūnus Dzanabadzaras.
Daušiškių apylinkė

Istorija

Įsteigta po 1940 m. lapkričio 12 d., LKP CK patvirtinus Lietuvos TSR Aukščiausiosios Tarybos Prezidiumo įsaką dėl vykdomųjų komitetų sudarymo. Iki 1941 m. birželio 22 d. dirbo laikinasis vykdomasis komitetas. Pirmieji surežisuoti rinkimai į apylinkės deputatų tarybą įvyko 1948 m. sausio 18 d. Septynių deputatų tarybai, renkamai kas pustrečių metų, vadovavo apylinkės vykdomojo komiteto pirmininkas.
1954 m. prijungta Lukšių apylinkė ir dalis Vinkšnėnų apylinkės. 1963 m. sausio 12 d. Daušiškių apylinkė prijungta prie Ginkūnų apylinkės.
Ginaičių piliakalnis

Piliakalnis

Piliakalnis įrengtas aukštumos kyšulyje Alėjos ir Dubysos santakoje. Aikštelė pailga rytų – vakarų kryptimi, 15x17 m dydžio, 2,5 m žemesne rytine dalimi. Išliko tik jos centrinė dalis, nes šonai ir rytinis galas nuplauti, likęs iki 100 m ilgio ties pagrindu žemėjantis kyšulys - buvęs kalvos pagrindas. Aikštelės vakariniame gale supiltas 12 m ilgio, 2 m aukščio, 6 m pločio pylimas, kurio išorinis 2 m aukščio šlaitas leidžiasi į 15 m ilgio, 12 m pločio, 1,5 m gylio griovį. Šlaitai statūs, 30-35 m aukščio.
Piliakalnis apaugęs tankiais lapuočiais medžiais ir krūmais. Piliakalnis datuojamas I tūkstantmečiu - II tūkstantmečio pradžia.

Aplinkiniai piliakalniai

Ročiškės piliakalnis 2 kmBetygalos piliakalniai 6 kmDarbutų II piliakalnis 2 kmKejėnų piliakalnis 5 kmDarbutų I piliakalnis 2 kmRaudonėnų piliakalnis 27 kmPašilių piliakalnis 17 kmBažavalės piliakalnis 4 km
Granitas

Granitas – magminių intrūzinių uolienų grupė. Susidaro kontinentuose veikiant dideliam slėgiui ir temperatūrai.
Granitas susideda iš šių mineralų: ortoklazo ar plagioklazo (feldšpatai), kvarco, raginukės, biotito, muskovito. Kartais granite būna kitų mineralų: magnetito, granatų, cirkono, apatito. Priklausomai nuo feldšpatų ir kvarco santykio granito kietumas pagal Moso skalę skiriasi. Jis gali būti nuo 5,5 iki 7.
Pats žodis kilęs iš lotynų kalbos granum – 'grūdas, kruopelė'.
Granitas sudaro tiek mažus geologinius kūnus (iki 100 km² daikas), tiek ir didelius – batolitus.
Dėl tam tikrų geologinių procesų granitas gali iškilti į žemės paviršių.
Ellen Allien

Biografija

Groti (kaip diskžokėja) pradėjo 1992 m. Pirmąjį albumą „Stadtkind“ („miesto vaikas“) išleido 2001 m., ir jis buvo skirtas Berlyno sienos nugriovimui.
Kartu su kitu žinomu vokiečių elektroninės muzikos atlikėju Apparat yra išleidusi bendrą albumą „Orchestra of Bubbles“.
Taip pat Ellen Allien yra muzikos įrašų kompanijos „Bpitch Control“ įkūrėja bei drabužių dizainerė.
Luiza Gega

Biografija

2011 m. Pasaulio lengvosios atletikos čempionate atstovavo Albaniją 800 m bėgime, kuriame užėmė 28 vietą. 2013 m. Viduržemio jūros žaidynių sidabro medalio prizininkė 1500 m bėgimo rungtyje ir bronzos medalininkė vasaros Universiadoje. 2014 m. pasaulio uždarų patalpų lengvosios atletikos čempionate užėmė 6 vietą moterų 1500 m bėgime. Nuo 2016 m. pradėjo aktyviai dalyvauti kliūtinio bėgimo rungtyse. Tais pačiais metais laimėjo sidabrą Europos lengvosios atletikos čempionate 3000 m kliūtinio bėgimo rungtyje. Albanijos vėliavnešė 2016 m. vasaros olimpinių žaidynių atidarymo ceremonijoje. 2018 m. Viduržemio jūros žaidynių čempionė ir Europos čempionato 4 vietos laimėtoja.
Buhairatas

Geografija

Buhairatas yra didesnio Bahr al Gazalio regiono dalis. Įsikūręs Baltojo Nilo ir Bahr al Gazalio tarpupyje.
Svarbiausi miestai: Rumbekas, Jirolis, Averialis, Kueibetas, Mapuorditas, Mvolas.

Gyventojai

Gyventojų daugumą sudaro dinkai.
Kobaltas

Savybės

Kobaltas yra stiprus feromagnetikas, jo spalva – sidabriškai balta.

Paplitimas

Kobaltas Žemėje nerandamas kaip grynuolis, tik rūdoje, tačiau išgaunamas kartu su kitais metalais - dažniausiai nikeliu ar variu. Pagrindinės kobalto rūdos yra kobaltitas, eritritas, glaukodotas ir skuteriditas.
Investuotojų forumas

„Investors’ Forum“ (Investuotojų Forumas) – savanoriška ir nepriklausoma verslo asociacija, jungianti didžiausius ir aktyviausius vietos ir užsienio investuotojus Lietuvoje. Organizacija įkurta 1999 m. birželį. Šiuo metu asociacija vienija daugiau kaip 50 narių.

Vadovybė

„Investors‘ Forum“ vykdomoji direktorė yra Rūta Skyrienė. Forumo valdybą sudaro 11 narių: Aivaras Čičelis (SEB bankas), Algimantas Markauskas („Thermo Fisher Scientific”), Jitendra Kumar Malik, („Orion Global Pet”), Jonas Akelis („Ernst & Young”), Kęstutis Šliužas („Telia Lietuva”), Kim Bartholdy („DSV Transport”), Mindaugas Dacys („Phillip Morris”), Mykolas Katkus („Fabula Hill+Knowlton Strategies”), Per Dahl („Rimi Lietuva”), Rolandas Valiūnas („Ellex Valiunas“) ir Vladas Algirdas Bumelis („Sicor Biotech”).
Žeimis

Pavadinimo kilmė

Pavadinimas tikriausiai kilęs nuo asmenvardžio Žeimis.
Henrikas Asauskas

Biografija

2001–2004 metais Aleksandro Stulginskio universitete baigė verslo vadybos bakalauro, 2005–2008 metais - ekonomikos magistro studijas.
2006–2007 m. Lietuvos žemės ūkio rūmų ekonomistas. 2008– 2008 m. AB "Kauno grūdai" ekonomistas. 2008–2009 m. UAB "Baltijos Brasta" finansininkas. 2009–2010 m. UAB "Ūkio banko rizikos kapitalo valdymas" projektų vadybininkas. 2010–2012 m. UAB "Rietavo veterinarinė sanitarija" finansų vadovas. 2013 m. UAB "Žalvija" (Šiauliai) vadovas. 2013 m. UAB "Baltic AgroPro" SEO (Klaipėda). Nuo 2014 m. kovo KB "SV Obeliai" vadovas.
2005–2006 m. Plungės šachmatų klubo "Bokštas" treneris. Nuo 2007 m. VšĮ Jaunimo šachmatų klubo "Trys nuliai" Kaune vadovas.